閩南語情境式演說比賽題目一
資料來源：德音國小周亞薇
請共下面這四格的圖，照順序組成完整的描述。以下範文提供參考，可以自行增加或減少
[image: ]圖片來源：網路
【演說範例】
各位評判老師，各位同學，大家好。
我是編號17( tsa̍p tshit )號，今仔日，我欲演講的是第二篇—網路世界愛注意
阮這班有兩個同學， 便若作伙就會冤家。有一擺，毋拄好，乎老師分配在同一個所在摒掃；攑掃帚的講攑布攄仔的擋到伊的路，攑布攄仔的講攑掃帚的趖跤趖手，影響伊做工課，一直到摒掃的時間攏結束矣，𪜶兩个猶擱冤袂煞。
阿惠轉去到厝，越想越氣；一口氣無地敨，就掩蓋家己的身分，在網路頂講阿玲的歹話；俗語講：「相罵無揀喙，相拍無揀位。」本來只是小可代誌，結果煞傳到袂收煞。
隔轉日，阿玲在學校內，毋管行到佗，攏有人在伊背後指指揬揬，乎伊感覺足礙虐，探聽了後，才知影是有人在網路頂講伊的歹話。
老師把代誌了解清楚以後，聯絡雙方的家長來學校調解，把代誌講乎開，希望𪜶兩个以後會當好好相處，阿惠嘛向阿玲點頭會失禮。
老師講，咱若是對待人的方式毋對，乎人感覺心裡不爽快，甚至是傷害到別人的情緒，抑是健康，攏是一種霸凌；在網路的世界嘛是同款喔!
【評審提問】
問題（一）：阿惠、阿玲為啥物冤家？
回答：因為在摒掃時，攑掃帚的講攑布攄仔的擋到伊的路，攑布攄仔的講攑掃帚的趖跤趖手，影響伊做工課，所以才會冤袂煞。
問題（二）：阿惠為啥物向阿玲點頭會失禮？
回答：因為阿惠掩蓋家己的身分，在網路頂講阿玲的歹話，害伊在學校內，毋管行到佗，攏有人在阿玲背後指指揬揬，阿惠用網路霸凌。
問題（三）：你敢有冤家的經驗？請你講看覓。
[bookmark: _GoBack]回答：自行回答。

